अष्टमी को बनी प्लानिंग, गोवंश कटा तो पुलिस से पहले हिंदू महासभा के लोग पहुंचे, अब वही साजिशकर्ता निकले
Uttar Pradesh Agra Ram Navami Violence - आगरा में 30 मार्च, 2023 की रात 2 बजे घनी आबादी के बीच एक खाली जगह पर गोकशी हुई। हिंदू महासभा के पदाधिकारियों ने पुलिस को सूचना दी
आगरा में 30 मार्च, 2023 की रात 2 बजे घनी आबादी के बीच एक खाली जगह पर गोकशी हुई। हिंदू महासभा के पदाधिकारियों ने पुलिस को सूचना दी। पुलिस जब तक पहुंचती, वहां महासभा के करीब 25 कार्यकर्ता पहुंचकर हंगामा करने लगे। पुलिस ने समझाया, लेकिन लोग नहीं माने। महासभा के एक कार्यकर्ता ने 4 लोगों के खिलाफ केस दर्ज करवाया। पुलिस ने जांच शुरू की, तो वो चारों निर्दोष निकले और जो हंगामा कर रहे थे वही मुख्य साजिशकर्ता निकले।
साजिशकर्ताओं की कोशिश एक परिवार से बदला लेने की थी। साथ ही आगरा में रामनवमी के दिन माहौल को खराब करके हिंसा भड़काने की भी कोशिश थी। दैनिक भास्कर की टीम इस पूरे मामले को समझने आगरा पहुंची। दो पक्षों का विवाद जाना। साजिश कैसे रची गई उसे जाना। पुलिस के खुलासे और अब तक की कार्रवाई को समझा।
अष्टमी के दिन रामनवमी पर हंगामे की प्लानिंग 
29 मार्च को नवरात्रि का आठवां दिन था। आगरा में तमाम जगहों पर जगराता चल रहा था। अगले दिन निकलने वाली शोभयात्रा की तैयारी चल रही थी। लेकिन भगवान टॉकीज पर इस दिन माहौल खराब करने की तैयारी चल रही थी। इसमें पेशेवर अपराधियों के साथ हिंदू महासभा के पदाधिकारी व कार्यकर्ता भी शामिल थे। नदीम उर्फ झल्लू का अपनी बुआ के लड़के नकीम से विवाद था। इसलिए वह उसे किसी भी कीमत पर फंसाना चाहता था। इसके लिए उसने शानू, इमरान, सलमान, सौरभ शर्मा, ब्रजेश भदौरिया और अजय के साथ मिलकर गाय काटने की प्लानिंग की।
इसके लिए जो जगह तय की गई, वह आरोपियों के घर से दूर थी। लेकिन ऐसी जगह थी कि जहां से हिंसा को आसानी से भड़काया जा सके। एक तरफ दलित बाहुल्य बस्ती गौतम नगर थी। दूसरी तरफ मुस्लिम बाहुल्य अब्बासपुर, तीसरी तरफ शांति विहार और चौथी तरफ सुशील नगर था। इन दोनों जगहों में दोनों वर्ग के लोग रहते थे। तय हुआ कि इन सबके बीच में जो 100 मीटर की खाली जगह है, उसी जगह झाड़ियों के बीच गोवंश काटा जाएगा और फिर पुलिस को बुलाकर हंगामा किया जाएगा।
पुलिस के मुताबिक, रात करीब 2 बजे झल्लू, इमरान, सलमान और शानू उस सुनसान जगह पर पहुंचे। शानू को रेकी करने के लिए सड़क पर छोड़ा गया, बाकी के तीन अंदर गए। वहां पर घूम रहे एक गोवंश को पकड़ा। उसे काटकर वहीं फेंक दिया। काटने का यह काम इमरान और सलमान ने किया। इसके बाद झल्लू और शानू भगवान सिनेमा पर आ गए। यहां रात के 2 बजे उसे सौरभ शर्मा और ब्रजेश भदौरिया मिले। झल्लू ने गाय काट दिए जाने की बात इन लोगों को बताई। इन लोगों ने संगठन के बाकी पदाधिकारियों को फोन पर यह बातें बताई। फिर पुलिस को भी फोन करके गोवंश कटने की सूचना दी।
ढाई बजे सब-इंस्पेक्टर सुशील कुमार 6 सिपाहियों के साथ मौके पर पहुंचे। लेकिन उस वक्त हिंदू महासभा के करीब 25 कार्यकर्ता पहुंच चुके थे। वह गोवंश कटने की बात पर हंगामा करने लगे। गढ़ी चांदनी के जितेंद्र कुशवाहा ने नकीम, उसके छोटे भाई छोटू, रिजवान और शानू के खिलाफ मामला दर्ज करवाया। अगले दिन रामनवमी होने के कारण पुलिस ने तेजी दिखाई और दो आरोपियों को हिरासत में ले लिया।
इस मामले की जांच कर रहे SI सुशील कुमार बताते हैं कि हंगामे के वक्त ही असली आरोपियों का आभास हो गया था। लेकिन बिना पुख्ता सबूत के किसी को पकड़ नहीं सकते। इसलिए उन्होंने जिन नामों को बताया उनके खिलाफ मामला दर्ज कर लिया गया।
6 अप्रैल को जिले में नए आए DCP सूरज राय ने प्रेस कॉन्फ्रेंस की और पूरे मामले को खोल दिया। DCP ने बताया, "बदला लेने के लिए ऐसा किया गया। इमरान और शानू और झल्लू को गिरफ्तार करके जेल भेज दिया गया है। दो अन्य लोग फरार हैं। बाकी हिंदू महासभा के 5 लोगों के खिलाफ भी साजिश रचने का मामला दर्ज किया गया है।" जिन चार लोगों के खिलाफ पहले केस दर्ज हुआ था उनका केस रद्द कर दिया गया। उनके खिलाफ केस दर्ज करवाने वाले जीतेंद्र कुशवाहा के खिलाफ भी मामला दर्ज किया गया।
2 महीने पहले नकीम ने झल्लू की मांस लोड गाड़ी पकड़वा दी 
दैनिक भास्कर की टीम इस मामले में नकीम और झल्लू के बीच हुए विवाद को जानने लोहा मंडी के आलमगंज इलाके में पहुंची। हम पहले झल्लू के घर गए, लेकिन वहां उसके परिवार का कोई नहीं मिला। झल्लू के भतीजे ने बताया, "मुझे इस मामले की ज्यादा जानकारी नहीं है। इन लोगों का आपस में लड़ना-झगड़ना लगा रहता है। दोनों ही एक दूसरे को देखना नहीं चाहते। इसलिए कुछ लोग इन लोगों के मोहरा बनाकर समाज में हिंसा फैलाना चाहते हैं।"
इसके बाद हम 100 मीटर दूर नकीम के घर पहुंचे। नकीम 30 मार्च को हुई इस घटना के अगले दिन ही घर में CCTV कैमरे लगवा चुके हैं। 4 फुट के संकरे बरामदे से होते हुए हम घर के आखिरी कमरे तक पहुंचे। नकीम खुद को निर्दोष बताते हुए कहते हैं, "2005 में भी झल्लू के परिवार से विवाद हुआ था तब इन लोगों ने मेरा सिर फोड़ दिया था। उसके बाद मेरा परिवार हमेशा झगड़े से दूर रहा।"
तभी नकीम की मां कहती हैं, "30 मार्च की सुबह 4 बजे करीब 15 पुलिस घर आई। मैंने दरवाजा खोला, तो मेरे पैर कांपने लगे। वो घर के अंदर आए। पूरी तलाशी ली। छोटे बेटे छोटू को उठा ले गए। जबकि वह रात में कहीं नहीं गया था।"
हमने पूछा कि दो महीने पहले का क्या मामला है? वह कहते हैं कि इसे मैं कैमरे पर नहीं बताना चाहता, हमने कैमरा बंद कर लिया। नकीम ने बताया- "मैं नगर निगम का कर्मचारी हूं। मुझे गोकशी संबंधित जानकारियां देनी होती है। दो महीने पहले झल्लू का छोटा भाई इमरान एक महिला के साथ झल्लू की ऑटो में गाय का मीट लेकर जा रहा था। मैंने सदर पुलिस को इसकी सूचना दे दी। पुलिस ने गाड़ी पकड़ी और उसे जब्त कर लिया। साथ ही इमरान और झल्लू को भी गिरफ्तार कर लिया। इस घटना के बाद जब झल्लू जेल से आया, तो मुझे देख लेने की धमकी देता रहा।"
नकीम कहते हैं, "26 मार्च को भी झल्लू ने मुझे धमकी देते हुए कहा था कि तुमको अब ऐसा फंसाउंगा कि कभी निकल नहीं पाओगे। उसमें मुझे फंसाने की पूरी कोशिश की लेकिन पुलिस की जांच ने मुझे बचा लिया। लेकिन ये जब जेल से छूट के आएगा तो मुझे परेशान करेगा क्योंकि इसकी पकड़ बड़े लोगों से है।"
नकीम जिन बड़े लोगों की बात कर रहे उसमें संजय जाट, जीतेंद्र कुशवाहा, रौनक ठाकुर जैसे लोग हैं। वह इनका नाम नहीं लेना चाहते।
कॉल रिकॉर्डिंग और लोकेशन से खुला राज 
पुलिस ने नकीम और उसके भाइयों के खिलाफ मामला दर्ज कर लिया। लेकिन कॉल डिटेल और लोकेशन निकलवाई गई तो पता चला कि नकीम, छोटू या फिर रिजवान उस रात घटनास्थल के आसपास नहीं थे। दूसरी तरफ गोवंश काटने वाले इमरान और शानू की घटना से पहले और बाद में अजय व ब्रिजेश से लगातार फोन पर बात होती रही। इमरान ने ही ब्रिजेश को फोन पर बताया कि गोवंश काट दिया है, अब आ जाओ। इसके बाद सभी पहुंचे और हंगामा किया।
मीट कारोबारियों से चौथ वसूली पर जेल जा चुके हैं संजय जाट
हमने लोहा मंडी में ही कुछ और गोश्त दुकानदारों को नाम या फोटो न छापने का वादा करते हुए बात की। उन्होंने कहा, "हिंदू महासभा के संजय जाट अक्सर गोश्त कारोबारियों से पैसा लेते हैं। उन्हें परेशान करते हैं। एक घटना का जिक्र करते हुए वह कहते हैं कि यहीं पास में राहुल नगर है, वहां एक दुकानदार को इतना परेशान कर दिया कि उसने दुकान ही बंद कर दी। अब वह दूसरी जगह दुकान चलाता है। संजय तो गोवंश से जुड़ी गाड़ियों को शहर से बाहर निकालने का भी पैसा लेते हैं।" हालांकि इन बातों पर यकीन करना मुश्किल था। इसलिए हम फिर थाने पहुंचे।
थाने में पता चला लोहा मंडी पुलिस ने जून 2022 में चौथ वसूली के मामले में संजय जाट पर केस दर्ज हुआ। इसके बाद संजय फरार हो गए, तो इनके खिलाफ गैर जमानती वारंट और कुर्की का आदेश हुआ। फिर पुलिस ने राजनगर के रेलवे पुल के पास गिरफ्तार करके जेल भेज दिया। उस वक्त हिंदू महासभा के जिलाध्यक्ष रौनक ठाकुर और अंकित के खिलाफ भी मामला दर्ज किया गया था। इसके पहले संजय जाट का नाम लव जिहाद के मामले में आया था। रुनकता में तीन घरों में आग लगाकर हिंसा फैलाई गई थी।
संजय जाट पर 14 मुकदमे दर्ज हैं
थाने से मिली जानकारी के अनुसार, संजय जाट पर आगरा के अलग-अलग थानों में 14 मामले दर्ज हैं। इसमें मीट कारोबारियों से वसूली, कोविड नियमों का उल्लंघन, ताजमहल के अंदर हनुमान चालीसा पढ़ने का मामला, बिजली चोरी जैसे मामले हैं। चौथ वसूली के मामले में संजय करीब 5 महीने जेल में बिताए और अब जमानत पर बाहर हैं। हमने मौजूदा मामलों के साथ पुराने मामले को लेकर संजय जाट से फोन पर बात की।
संजय अपना पक्ष रखते हुए कहते हैं, "मेरे किसी भी पदाधिकारी का इस घटना से कोई संबंध नहीं है। पुलिस अगर सबूत दे, तो हम जेल जाने को तैयार हैं। हमें तो सूचना मिली कि गाय कटी है, इसलिए हम वहां पहुंचे। पुलिस हम लोगों को इस मामले में जबरन फंसा रही है। बाकी जहां तक रही चौथ वसूली की बात है उसमें मैं शामिल नहीं था। वहां तो रौनक ठाकुर और अंकित चौहान की कॉल डिटेल थी। हमारा नाम लिया, इसलिए पुलिस ने हमको गिरफ्तार करके जेल भेज दिया। हमारे ऊपर सिर्फ 2 मुकदमे हैं, वह भी फर्जी हैं।"
अपनी छवि की चिंता करते हुए वह कहते हैं, हम 11 अप्रैल को लखनऊ में प्रेस कॉन्फ्रेंस करेंगे। सीएम योगी को ज्ञापन देंगे और इस मामले की जांच क्राइम ब्रांच से करवाने की मांग करेंगे। और अगर इस घटना के आधार पर ही पुलिस हमें जेल भेजेगी, तो हम लोग आत्महत्या कर लेंगे। मेरी कोई सुन ही नहीं रहा, एकदम आजम खान के जैसे स्थिति हो गई है मेरी।"
6 दिन बीते पर कोई गिरफ्तार नहीं
6 अप्रैल को आगरा के DCP सूरज राय ने प्रेस कॉन्फ्रेंस करके खुलासा किया। हिंदू महासभा के पदाधिकारियों के शामिल होने की बात कही। लेकिन जो प्रेस नोट जारी किया उसमें हिंदू महासभा का जिक्र नहीं किया। हमने संजय जाट और जीतेंद्र कुशवाहा से बात की कि क्या उनको हिंदू महासभा से निकाल दिया गया है? संजय जाट का जवाब था, "मैं अभी भी अपने पद पर बना हूं। आरोप गलत हैं, इसलिए महासभा की तरफ से कोई कार्रवाई नहीं हुई बल्कि हिंदू महासभा की जिलाध्यक्ष मीना दिवाकर जी हमारे समर्थन में अधिकारियों को ज्ञापन सौंप रही हैं।"
हमने आरोपियों की गिरफ्तारी के सिलसिले में पुलिस कमिश्नर प्रीतेंदर सिंह से बात की। उन्होंने कहा, आरोपियों के खिलाफ गंभीर धाराओं में मुकदमा दर्ज किया गया है। गिरफ्तारी के लिए पुलिस छापेमारी कर रही है। जल्द ही आरोपियों को गिरफ्तार करके जेल भेजा जाएगा।
आखिर में ये ग्राफिक देखिए, इससे पता चलेगा कि इस मामले में कब क्या हुआ।
